Илъэсий хъуауэ пашэхэр
Зэдэууэ псым есынымкIэ зэпеуэм еплIанэу Олимп чемпион щыхъуахэщ Ищенкэ Натальерэ Ромашинэ Светланэрэ. Илъэсий хъуауэ а спорт лIэужьыгъуэмкIэ абыхэм дуней псом тепщэныгъэр щаIыгъщ.
Ищенкэ Натальерэ Ромашинэ Светланэрэ
Ищенкэ Натальерэ Ромашинэ Светланэрэ Рио-де-Жанейрэ дыщэ медалхэр къызэрыщахьынум куэдым шэч къытрахьэртэкъым. Я хьэрхуэрэгъухэм ахэр апхуэдизкIэ йофIэкIри, зы ныкъуэкъуэгъуи ямыIэу къыпщохъу. Мис аргуэруи абыхэм я программэм судьяхэм зы ныкъусаныгъи халъэгъуакъым икIи балл нэхъ лъагэ дыдэхэр хуагъэуври, япэ увыпIэр лъагъэсащ. Етхуанэ олимп дыщэ медалри зыIэрагъэхьэну загъэхьэзыр Ищенкэрэ Ромашинэмрэ. Урысей Федерацэм и гуп къыхэхам хэту ахэр мыгувэу утыку къихьэнущ.
Гимнастхэм я зэпеуэм и иужьрей махуэм жэз медалыр щызыIэригъэхьащ Белявский Давид. Дыщэр лъысащ Украинэм икIа Верняев Олег, дыжьыныр — США-м и гимнаст Лейв Данелл.
Щхьэзакъуэ байдаркэм ису метр 1000-м щызэпеуэным, иужьрей илъэс 44-м щыяпэу, ди къэралым икIахэм медаль къыщахьащ. Абы къыхэкIыу Аношкин Роман и ещанэ увыпIэр ехъулIэныгъэшхуэу къэплъытэ хъунущ.
Ди жагъуэ къащIащ бэнакIуэхэмрэ волейболисткэхэмрэ. Алыдж-урым бэнэкIэмкIэ зэпеуэм Магомедов Ислъамрэ (килограмм 98-м нэблагъэ) Альбиев Ислъамбэчрэ (килограмм 66-м нэблагъэ) къахуэхьар еянэ, ебгъуанэ увыпIэхэращ. Урысей Федерацэм волейболымкIэ и цIыхубз командэ къыхэхар сербхэм 3:0-у финалым и Iыхьэ плIанэм къыщыхагъэщIащ икIи IэнэщIу я унэм ягъэзэж. Псалъэм къыдэкIуэу къыхэдгъэщынщи, Олимпиадэ ещанэ хъуауэ ди хъыджэбзхэр абдежым къыщызэтоувыIэ.
Атлетикэ псынщIэмкIэ ди къэралым щыщу Рио-де-Жанейрэ щыIэ зэпеуэхэм хэтыну хуит ящIар Клишинэ Дарье и закъуэщ. Жыжьэу лъэнымкIэ къызэрыхах зэхьэзэхуэхэм ар еянэ щыхъуащ (метр 6,64-рэ) икIи финалым хэтыну Iэмал игъуэтащ.
Рио-де-Жанейрэ щекIуэкI Олимпиадэм официальнэу щымыт и гуп зэпеуэм Америкэм и Штат Зэгуэтхэм я спортсменхэм бжьыпэр зэрыщаIыгъщ. Медаль лIэужьыгъуэ псоми ящыщу зэхуэдиз — 28-рэ — къахьауэ ахэр я хьэрхуэрэгъухэм куэдкIэ йофIэкI.
Жыласэ Заурбэч.
